**Ministru kabineta noteikumu projekta “Pašvaldību ceļu un ielu reģistrācijas un uzskaites kārtība” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likuma “Par autoceļiem” 8. panta otrā daļa.Valsts kontroles 2016. gada 29. janvāra revīzijas ziņojums Nr. 2.4.1-7/2015. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta noteikumu projekts “Pašvaldību ceļu un ielu reģistrācijas un uzskaites kārtība” (turpmāk – Noteikumu projekts) nosaka pašvaldību ceļu un ielu reģistrācijas un uzskaites kārtību. Pamatā Noteikumu projektā ir saglabāts spēkā esošais regulējums, ietverot šādas izmaiņas salīdzinājumā ar spēkā esošajiem Ministru kabineta 2009. gada 15. septembra noteikumiem Nr. 1052 “Pašvaldību ceļu un ielu reģistrācijas un uzskaites kārtība” (turpmāk – Noteikumi Nr.1052):1. Noteikumu Nr. 1052 4.punktā norādīts, ka pašvaldību ceļus un ielas reģistrē un uzskaita valsts akciju sabiedrība “Latvijas Valsts ceļi”, taču Noteikumu Nr. 1052 citas normas paredz, ka pašvaldības sagatavo ceļu un ielu sarakstus (jeb uzskaita tās īpašumā esošos ceļus un ielas) un iesniedz tās reģistrēšanai valsts akciju sabiedrība “Latvijas Valsts ceļi”. Līdz ar to Noteikumu projekta 3. punktā tiek precizēti pašvaldību un valsts akciju sabiedrības “Latvijas Valsts ceļi” pienākumi, kuri pēc būtības neatšķiras no līdzšinējā regulējuma, proti, pašvaldības tāpat kā līdz šim veiks savu ceļu un ielu uzskaiti, bet valsts akciju sabiedrība “Latvijas Valsts ceļi” reģistrēs pašvaldību uzskaitītos ceļus un ielas. Līdz ar to nekādas ietekmes uz administratīvajām procedūrām un to izmaksām, pašvaldību funkcijām un cilvēkresursiem, izpildes nodrošināšanu, valsts un pašvaldību informācijas sistēmām un ar to saistīto papildu finansējumu, kas nepieciešams izmaiņu nodrošināšanai informācijas sistēmās nav paredzēts.2. Valsts kontroles 2016. gada 29. janvāra revīzijas ziņojumā Nr. 2.4.1-7/2015 “Vai īstenotā valsts un pašvaldību politika ir veicinājusi pašvaldību ceļu un ielu attīstību?” ir norādīts, ka pašvaldību darbība, pārvaldot ceļu un ielu infrastruktūru, neveicina finanšu līdzekļu ekonomisku izlietojumu, jo Pašvaldības neapkopo aktuālu un precīzu informāciju par Pašvaldības ceļu un ielu apjomu. Līdz ar to Valsts kontrole Satiksmes ministrijai ir izteikusi ieteikumu nodrošināt, lai tiktu aktualizēta informācija par pašvaldību ceļiem un ielām.Lai ieviestu iepriekš minēto Valsts kontroles ieteikumu, Noteikumu projektā iekļauts 13.un 14. punkts, kas nosaka, ka gadījumā, ja, pārbaudot pašvaldības iesniegtos dokumentus par izmaiņu veikšanu pašvaldību ceļu reģistrā vai veicot pārbaudi par pašvaldību ceļu reģistrā reģistrētajiem pašvaldību ceļiem, valsts akciju sabiedrība “Latvijas Valsts ceļi” ir konstatē neatbilstības faktiskajai situācijai, valsts akciju sabiedrība “Latvijas Valsts ceļi” informē pašvaldību par konstatētajām neatbilstībām un nosaka termiņu, kādā neatbilstības jānovērš un precizētie dokumenti atkārtoti jāiesniedz reģistrācijai. Ja neatbilstības netiks novērstas, valsts akciju sabiedrība “Latvijas Valsts ceļi” rakstiski informēs attiecīgo pašvaldību, un pašvaldības ceļu izslēgs no pašvaldības ceļu reģistra līdz brīdim, kamēr neatbilstības tiks novērstas. Tādējādi pašvaldību ceļu un ielu reģistrā tiks nodrošināta aktuāla informācija.3. Ņemot vērā, ka iesniegumi iesniedzami jebkurā valsts akciju sabiedrības “Latvijas Valsts ceļi” nodaļā, Noteikumu projektā netiek norādīts, ka iesniegumi iesniedzami valsts akciju sabiedrības “Latvijas Valsts ceļi” attiecīgajā reģiona nodaļā.Iesniegumu un tam pievienojamos dokumentus iesniedz papīra vai elektroniska dokumentu formā atbilstoši normatīvajiem aktiem par elektronisko dokumentu noformēšanu (Elektronisko dokumentu likums, Ministru kabineta 2005. gada 28. jūnija noteikumi Nr. 473 „Elektronisko dokumentu izstrādāšanas, noformēšanas, glabāšanas un aprites kārtība, kādā notiek elektronisko dokumentu aprite starp valsts un pašvaldību iestādēm vai starp šīm iestādēm un fiziskajām un juridiskajām personām”). 4. Likuma “Par autoceļiem” 8. panta otrā daļa noteic, ka pašvaldību ceļu un ielu reģistrācijas un uzskaites kārtību nosaka Ministru kabinets. Deleģējumā nav paredzēts izņēmums, ka pašvaldībām piederošos velosipēdu ceļus, gājēju ceļus, gājēju un velosipēdu ceļus un kopīgus gājēju un velosipēdu ceļus, būtu atļauts nereģistrēt, ja tie ir ceļa vai ielas sastāvdaļa, līdz ar to ar Ministru kabineta noteikumiem nedrīkst sašaurināt likumā noteikto deleģējumu. Saskaņā ar Ministru kabineta 2008. gada 11. marta noteikumu Nr. 173 “Valsts pamatbudžeta valsts autoceļu fonda programmai piešķirto līdzekļu izlietošanas kārtība” 23. punktu mērķdotāciju izlieto pašvaldību ceļu un ielu uzturēšanai un būvniecībai. Mērķdotācija var tikt izlietota tikai pašvaldību ceļu un ielu reģistrā reģistrētiem ceļiem, līdz ar to, lai mērķdotāciju varētu izmantot arī pašvaldībām piederošo velosipēdu ceļu, gājēju ceļu, gājēju un velosipēdu ceļu un kopīgu gājēju un velosipēdu ceļu uzturēšanai un būvniecībai, tie būtu reģistrējami pašvaldību ceļu un ielu reģistrā.Ņemot vērā minēto, Noteikumu projekts tiek papildināts ar normu, ka pašvaldības uzskaita arī pašvaldībām piederošus velosipēdu ceļus, gājēju ceļus, gājēju un velosipēdu ceļus un kopīgus gājēju un velosipēdu ceļus, kas atrodas pašvaldību ceļu zemes nodalījuma joslās vai ielu sarkano līniju robežās.Vienlaikus Noteikumu projekta 6.6. apakšpunkts noteic, ka reģistrācija neattiecas uz dzīvojamo namu piebraucamajiem ceļiem un no ceļu un ielu brauktuves atdalītiem laukumiem. Šie objekti neatbilst pašvaldības ceļa vai ielas definīcijai, izņemot no ielu brauktuves atdalītos laukumus. Šādi laukumi var atbilst pašvaldības ielas definīcijai, kā arī tiem var būt tas pats kadastra apzīmējums, kas ielai, taču, ņemot vērā to, ka, pamatojoties uz Ministru kabineta 2008. gada 11. marta noteikumiem Nr. 173 “Valsts pamatbudžeta valsts autoceļu fonda programmai piešķirto līdzekļu izlietošanas kārtība”, pašvaldības ceļiem un ielām tiek piešķirtas valsts budžeta mērķdotācijas un, lai šīs mērķdotācijas netiktu izlietotas tukšiem laukumiem, bet gan brauktuvei, tad no ielas atdalītos laukumus neuzskaita.5. Ņemot vērā Zemes pārvaldības likuma 8. pantā noteiktās prasības, Noteikumu projekta 5. punktu un prasību reģistrēt arī velosipēdu ceļus, gājēju ceļus, gājēju un velosipēdu ceļus un kopīgus gājēju un velosipēdu ceļus, Noteikumu projekta 15. punktā līdz 2025. gada 1. janvārim pagarināts termiņš, kurā pašvaldības var sagatavot un iesniegt valsts akciju sabiedrībā “Latvijas Valsts ceļi” dokumentus Noteikumu projektā noteiktajā kārtībā nereģistrēto pašvaldības ceļu un ielu reģistrēšanai, līdz ar to visu ceļu un ielu pārreģistrēšana nav nepieciešama.Vienlaikus līdz 2025. gada 1. janvārim jāiesniedz aktualizēta informācija par jau reģistrētiem ceļiem un ielām, ja tos raksturojošajos parametros ir veiktas izmaiņas, tostarp par velosipēdu ceļiem, gājēju ceļiem, gājēju un velosipēdu ceļiem un kopīgiem gājēju un velosipēdu ceļiem. Pašvaldība ir tiesīga iesniegt reģistrēšanai tikai tādus ceļus un ielas, kas reģistrēti Nekustamā īpašuma valsts kadastra informācijas sistēmā kā pašvaldības īpašumā esoša inženierbūve un atrodas uz pašvaldībai vai citai personai piederošas zemes.Ņemot vērā, ka nepieciešamo grozījumu normu apjoms pārsniedz pusi no spēkā esošo Noteikumu Nr. 1052 normu apjoma, saskaņā ar Ministru kabineta 2009. gada 3. februāra noteikumu Nr. 108 „Normatīvo aktu projektu sagatavošanas noteikumi” 140. punktu ir sagatavots jauns noteikumu projekts.Ar Noteikumu projekta spēkā stāšanās brīdi spēku zaudēs Noteikumi Nr. 1052. |
| 3. | Projekta izstrādē iesaistītās institūcijas | Satiksmes ministrija, valsts akciju sabiedrība “Latvijas Valsts ceļi”. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pašvaldības, valsts akciju sabiedrība “Latvijas Valsts ceļi”. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Administratīvās izmaksas nevar aprēķināt, jo nav zināms, cik un kādas neatbilstības pašvaldību iesniegtajos dokumentos tiks konstatētas. Papildus jauni uzdevumi pašvaldībām un valsts akciju sabiedrībai “Latvijas Valsts ceļi” nav paredzēti. |
| 4. | Cita informācija | Nav. |

|  |
| --- |
| **VI Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts 2016. gada 26. oktobrī publicēts Satiksmes ministrijas tīmekļa vietnē, sadaļā “Izstrādē esošie attīstības plānošanas dokumenti un tiesību akti ”. |
| 2. | Sabiedrības līdzdalība projekta izstrādē | Atbilstoši Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1apakšpunktam sabiedrībai tika dota iespēja rakstiski sniegt viedokli par noteikumu projektu tā izstrādes stadijā. |
| 3. | Sabiedrības līdzdalības rezultāti | Iebildumi un priekšlikumi nav saņemti. |
| 4. | Cita informācija | Saskaņā ar Valsts sekretāru sanāksmes 2016. gada 17. novembra protokolā Nr. 45, 16. § noteiktajam, noteikumu projekts saskaņots ar Latvijas Pašvaldību savienību, kura atbalsta Noteikumu projektu. |

|  |
| --- |
| **VII Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts akciju sabiedrība “Latvijas Valsts ceļi”, pašvaldības. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta īstenošana tiks veikta esošo cilvēkresursu ietvaros. Saistībā ar projekta izpildi nebūs nepieciešams veidot jaunas institūcijas vai likvidēt vai reorganizēt esošās. |
| 3. | Cita informācija | Nav. |

Anotācijas III, IV un V sadaļa – projekts šīs jomas neskar.

Satiksmes ministrs U. Augulis

Vīza: valsts sekretārs K. Ozoliņš

17.05.2017. 16:08

1319

A. Granīta, 67028157

Andra.Granita@lvceli.lv

D. Supe, 67028253

dace.supe@sam.gov.lv